Februar på Pluto

Februar er allerede over, og mars står for tur. Måneden som gikk var preget av form og farger, og det er veldig kjekt å høre at dette temaet har engasjert barna også i hjemmet. De eldste barna er særlig opptatt av former, og finner både sirkler og trekanter når vi er ute på tur. Været har ikke alltid vært helt med oss denne måneden heller, men vi har vært ute hver dag. I det siste har vi hatt noen veldig fine ettermiddager også, og har vært ute også etter fruktmåltidet. Dette håper vi på mer av i tiden framover!

Mars måned vil naturlig nok preges av påskeforberedelser. I forbindelse med påske pleier vi å knytte aktivitetene opp mot dyr og det som spirer og gror i jorden. Nå er påsken relativt tidlig i år, og vi har ikke sett så mye til våren enda. Vi håper allikevel at vi snart skal kunne undre oss over de første blomstene som titter fram og gåsunger på trærne. Inne skal vi så karse og la barna få se hvordan det vokser fra dag til dag. Når det blir litt varmere i luften skal vi gå tur opp til Sørmarka hvor det etter hvert dukker opp forskjellige dyr. Kanskje vi er så heldige å få oppleve noen nyfødte lam på Jernaldergården også før påske? Ellers kommer vi til å ha en del formingsaktiviteter de neste ukene, og månedens farge blir naturlig nok gul.

Silje og Sondre er studenter hos oss, og skal være her fram til påske. De har en del lederdager de skal gjennomføre. Det vil si at det er de som bestemmer opplegget for dagen. Månedsplanen er derfor ikke så detaljert slik at de skal få fritt spillerom til å prøve seg som barnehagelærere.

Torsdag 17. mars er det påskeharefest i barnehagen. Dette er en fest vi har for barna med felles-samling på stor avdeling. Her dramatiseres eventyret om hvorfor påskeharen legger egg. Til informasjon for dere ”nye” foreldre er dette et arrangement kun for barna, og det er ikke nødvendig å kle seg ut.

Det har kommet opp spørsmål om det blir foreldresamtaler denne våren. Det vil bli satt opp tider for samtale i april, men dersom det er noe dere ønsker å snakke om før den tid, er det bare til å ta kontakt med Julie!

Ellers henger det invitasjon til et foreldremøte mandag 14. mars for dere foreldre på døren i garderoben. Dette er et foredra som holdes av Arnt Ove Engelien som er psykologspesialist. Han skal snakke om betydningen av relasjonskompetanse for barns tilknytning og trygghet. Vi i personalgruppen har hatt samme foredrag på en planleggingsdag, og dette er absolutt noe som er verd å få med seg! Vi oppfordrer derfor de av dere som har mulighet til å gå til å melde dere på innen 8. mars.

Lapper om påskeferie vil bli delt ut første uken i mars. Fristen for å levere lappene inn igjen er **fredag 4. mars.** Onsdag 23. mars holder barnehagen åpent fra 07:30 til 12:00. Minner også om planleggingsdagen tirsdag 29. mars.

Hilsen fra Marianne, Elisabeth, Barbro og Julie

|  |  |  |  |  |
| --- | --- | --- | --- | --- |
| **Mandag** | **Tirsdag** | **Onsdag** | **Torsdag** | **Fredag** |
| 29.  Miljødag | 1.  Møtedag  Inne/utelek med Neptun | 2.  Turdag | 3.  Bakedag og grupper | 4.  Fiskeburger til lunch |
| 7.  Utelek/ formings-aktiviteter | 8.  Møtedag  Inne/utelek med Neptun | 9.  Turdag | 10.  Bakedag og grupper | 11.  Salatbar til lunch |
| 14.  Utelek/ formings-aktiviteter | 15.  Møtedag  Inne/utelek med Neptun | 16.  Turdag | 17.  Påskeharefest | 18.  Laks med rotmos til lunch |
| 21.  Påske-aktiviteter | 22.  Påske-aktiviteter | 23.  **Barnehagen har åpent fra 07:30 – 12:00** | 24.  **Skjærtorsdag**  **Barnehagen er stengt** | 25.  **Langfredag**  **Barnehagen er stengt** |
| 28.  **2. påskedag**  **Barnehagen er stengt** | 29.  **Planleggings-dag**  **Barnehagen er stengt** | 30.  Turdag | 31.  Bakedag og grupper | 1.  Torsk med tomatsaus og pasta til lunch |